CELEX: 62014TN0574
Language: da
Date: 2014-08-01 00:00:00
Title: Sag T-574/14: Sag anlagt den 1. august 2014 — EAEPC mod Kommissionen

17.11.2014   
            
            
               DA
            
            
               Den Europæiske Unions Tidende
            
            
               C 409/47
            
         Sag anlagt den 1. august 2014 — EAEPC mod Kommissionen
   (Sag T-574/14)
   2014/C 409/67
   Processprog: engelsk
   
      Parter
   
   
      Sagsøger: European Association of Euro Pharmaceutical Companies (EAEPC) (Bruxelles, Belgien) (ved advokaterne J. Buendía Sierra, L. Ortiz Blanco, Á. Givaja Sanz og M. Araujo Boyd)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullationssøgsmålet antages til realitetsbehandling.
            
         
               —
            
            
               Europa-Kommissionens afgørelse af 27. maj 2014 i sag COMP/AT.36957 Glaxo Wellcome annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren har ved dette søgsmål nedlagt påstand om annullation af Kommissionens afgørelse K(2014) 3654 endelig af 27. maj 2014 i sag COMP/AT.36957 — Glaxo Wellcome, hvorved Kommissionen afviste sagsøgerens klage og derved nægtede at foretage en yderligere undersøgelse af den påståede overtrædelse af artikel 101 TEUF begået af Glaxo Wellcome SA, nu GlaxoSmithKline SA, set i lyset af dommene af 27. september 2006, GlaxoSmithKline Services mod Kommissionen (T-168/01, ECR, EU:T:2006:265), og af 6. oktober 2009, GlaxoSmithKline Services mod Kommissionen (C-501/06 P, C-513/06 P, C-515/06 P og C-519/06 P, ECR, EU:C:2009:610).
   Til støtte for søgsmålet har sagsøgeren fremsat tre anbringender.
   
               1.
            
            
               Første anbringende om, at Kommissionen foretog et åbenbart fejlskøn under tilsidesættelse af artikel 101 TEUF, 105 TEUF og 226 TEUF og artikel 7 i forordning nr. 1/2003 (1), da den fastslog, at virkningen af dommen GlaxoSmithKline Services mod Kommissionen (EU:C:2009:610) er, at den oprindelige afgørelse af 2001 var ugyldig, og at situationen skulle betragtes således, at Kommissionen aldrig havde vedtaget 2001-afgørelsen. Sagsøgeren har endvidere gjort gældende, at Kommissionen tilsidesatte sin pligt til at give en tilstrækkelig begrundelse og dens pligt til at høre sagsøgeren vedrørende dette spørgsmål inden vedtagelsen af en endelig afgørelse.
            
         
               2.
            
            
               Andet anbringende om, at den anfægtede afgørelse tilsidesætter artikel 101 TEUF, eller at Kommissionen undlod at opfylde sin begrundelsespligt i henhold til artikel 296 TEUF, da den vurderede, om der forelå en EU-interesse i sagen. Sagsøgeren har endvidere gjort gældende, at Kommissionen har tilsidesat sagsøgerens grundlæggende ret til at blive hørt.
            
         
               3.
            
            
               Tredje anbringende om, at ikke alle faktiske og retlige forhold blev analyseret i den anfægtede afgørelse.
            
         
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i [artikel 101 TEUF og artikel 102 TEUF] (EFT L 2003 L 1, s. 1).